Denel: Dag van afrekening het aangebreek - Solidariteit WêreldSolidariteit Wêreld
Tuis › Nuuskantoor › Denel: Dag van afrekening het aangebreek
Denel, die staatsbeheerde wapenvervaardiger, is vroeër die week slegs drie dae gegun om die agterstallige salarisse van alle Solidariteit-lede wat by Denel werksaam is, te betaal. Alle agterstallige salarisse moet teen Vrydag 07 Augustus betaal wees. Die opdrag wat deur regter André van Niekerk van die arbeidshof uitgereik is, beslis nie slegs dat Denel agterstallige salarisse (vanaf Mei tot Julie) moet betaal nie, maar ook dat enige aftrekkings vir die tydperk van April tot Julie aan die relevante instellings oorbetaal moet word.
Solidariteit het die regsaksie ingestel om sy lede te beskerm teen die roekelose manier waarop Denel met die inkomste en lewens van hardwerkende personeel omgaan, veral omdat geskiedkundige probleme die oorsaak is dat Denel homself in hierdie penarie bevind. Hierdie instelling se omstandighede kan nie slegs aan die ekonomiese gevolge van die Covid-19 pandemie toegeskryf word soos in ander sektore en organisasies die geval is nie.
"Die probleem het nie ontstaan as gevolg van die Covid-19-pandemie nie, maar as gevolg van jarelange vrot bestuur, korrupsie en staatskaping." – Helgard Cronje, sektorkoördineerder van verdediging en lugvaart by Solidariteit
Volgens Cronje is Solidariteit verheug oor die beslissing, maar daar is egter ook kommer oor of Denel wel die agterstallige salarisse van sy werknemers kan betaal. Hy noem dat die hof se beslissing slegs op Solidariteit- en UASA-lede betrekking het, en hy is verder veral bekommerd oor ander werknemers wat nie lid van 'n vakbond is nie en nou in hierdie krisistyd nêrens vir hulp kan aanklop nie. Hy meen dit is belangrik dat elke werknemer by 'n vakbond aansluit wat sy lede se werk beskerm en wat juis in 'n krisistyd om sy lede laer trek en na hul belange omsien.
Denel se woordvoerder, Pam Melinda, het vroeër vandeesweek in 'n onderhoud met Netwerk24 op die vraag of die agterstallige salarisse betaal gaan word, geantwoord dat sy probeer uitvind, maar dat dit nie lyk of enigiemand weet nie.
Denel se salarisrekening beloop tussen R140 miljoen en R150 miljoen per maand. In die tydperk vanaf Mei tot Junie het werknemers so min soos 20% van hulle maandelikse salaris ontvang terwyl Julie se salaris in twee aparte betalings geskied het, maar werknemers het weer nie hul volle salarisse ontvang nie.
Volgens Cronje is Solidariteit se geduld met Denel op. Solidariteit het begrip vir die platsak staatinstelling gehad en het gehoop dat die regering sou toetree om 'n werkbare en volhoubare plan te ontwikkel wat sal verseker dat die instelling tot sy voormalige glorie herstel kan word, maar tot dusver is geen poging wat deur Denel aangewend is om die instelling om te keer, deur die staat ondersteun nie.
Regter van Niekerk het in sy uitspraak genoem dat dit duidelik is dat die instelling se geskiedenis daarop dui dat hy sy pligte teenoor sy werknemers versuim.
Solidariteit het meer as 900 lede by Denel wat steeds werk al word hulle nie ten volle betaal nie. Die mans en vrouens se toewyding spreek boekdele van hul integriteit as werknemers en as mense. Denel moet hulle dus nie slegs vergoed vir die werk wat hulle doen nie, maar hul dienste behoort hoog op prys gestel te word. In 'n tyd waar die vaardighede wat Denel van sy werknemers vereis al hoe skaarser word, sou 'n mens dink dat 'n instelling wat voorheen as een van die wêreld se bestes beskou is, meer moeite sou doen om na sy werknemers se finansiële welstand om te sien om sodoende te verhoed dat hul dienste nie verlore gaan in 'n mededingende werksomgewing nie.
Volgens Cronje gaan Solidariteit gedwing word om een of selfs twee roetes te volg indien Denel versuim om die agterstallige salarisse te betaal. Dit sluit die roete in om die hofbevel af te dwing deur 'n lasbrief vir eksekusie aan te vra en beslag te lê op bates wat aan Denel behoort, of Solidariteit kan besluit om 'n klag van minagting van die hof teen die Denel se direksie te lê, wat op 'n kriminele oortreding neerkom. Laasgenoemde oortreding kan beteken dat Denel se direksie in hul persoonlike hoedanigheid verantwoordelik gehou word, wat tot boetes en selfs tronkstraf kan lei.
Volgens Cronje gaan Solidariteit nie skroom om hierdie aksies deur te voer nie, en Solidariteit sal albei roetes volg om Solidariteit-lede te beskerm. Solidariteit is vasbeslote om Denel tot verantwoording te roep.
Solidariteit is ook bekommerd oor toekomstige salarisse en maan Denel en die regering om 'n daadwerklike poging aan te wend om die instelling se finansiële posisie om te swaai, nie net om die toekoms van sy werknemers te verseker nie, maar ook om die instelling weer 'n gerekende mededinger in die internasionale wapenbedryf te maak waarop Suid-Afrika trots kan wees.